Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 213/13/6613	Žiar nad Hronom, 5.6.2013
EEČ : 2-52-79-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zákonný otec XXXXX, narodenej XXXXX, si od mesiaca máj 2010 až do súčasnej doby riadne neplnil svoju povinnosť vyplývajúcu mu zo zákona o rodine, ktorá mu bola určená aj rozsudkom Okresného súdu Žiar nad Hronom č.k. XXXXX, ktorý nadobudol právoplatnosť XXXXX a to prispievať na výživu XXXXX sumou vo výške    49,79 Eur mesačne počnúc právoplatnosti tohto rozhodnutia, vždy do 15 dňa v mesiaci vopred k rukám matky XXXXX, XXXXX, trvale bytom XXXXX, XXXXX, čím zapríčinil za toto obdobie v jej neprospech dlh na výživnom v celkovej výške     1.642,65 Eur,

lebo zanikla trestnosť činu.

Odôvodnenie:
Uznesením povereného príslušníka  OR PZ Žiar nad Hronom sp.zn. XXXXX bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX, narodenému XXXXXi,   za prečin zanedbania povinnej výživy podľa § 207 ods. 1, ods. 3 písm. b/  Trestného zákona na tom skutkovom základe, ako je uvedené vo výroku tohto uznesenia.  

V prípravnom konaní boli vypočutí: obvinený XXXXX,  svedkyňa - poškodená  XXXXX, svedkyňa XXXXX, svedok XXXXX, svedkyňa XXXXX, rod. XXXXX. Ďalej boli do spisového materiálu  zabezpečené potrebné listinné  dôkazy a to  rozsudok Okresného súdu Žiar nad Hronom č.k. XXXXX, XXXXX, čestné prehlásenie svedkyne-poškodnej, že obvinený dlh na výživnom uhradil v plnej výške,  správy a posudky na obvineného,  odpis z registra trestov na obvineného a iné. 

Obvinený XXXXX vo svojej výpovedi potvrdil, že si svoju vyživovaciu povinnosť voči  maloletej XXXXX  od mesiaca máj 2010 až do súčasnej doby neplnil.  Svoje konanie oľutoval a uviedol, že v mesiaci apríl 2013 uhradil do rúk svedkyne-poškodenej XXXXX časť dlhu na výživnom vo  výške      140,--Eur, pričom zvyšok dlhu v celkovej výške 1.602,65 Eur chce uhradiť. 

Svedkyňa - poškodená XXXXX vo svojej výpovedi dňa 06. 05. 2013 uviedla, že obvinený  si vyživovaciu povinnosť voči svojej dcére XXXXX, ktorá mu bola určená už citovaným rozsudkom Okresného súdu Žiar nad Hronom riadne neplnil a to od mesiaca máj 2010  doposiaľ. Potvrdila však, že obvinený jej uhradil v mesiaci apríl 2013 sumu 140,--Eur. Do 06. 05. 2013 jej tak dlhuje na výživnom sumu vo výške 1.602,65 Eur. Zároveň uviedla, že  jej dcéra XXXXX núdzou netrpí a je o ňu dobre postarané. 

	Následne svedkyňa-poškodená XXXXX predložila do vyšetrovacieho spisu čestné prehlásenie zo dňa 31. 05. 2013, ktoré vlastnoručne podpísala a svoj podpis na ňom aj overila na mestskom úrade XXXXX. Z obsahu tohto čestného prehlásenia vyplýva, že menovaná svojim podpisom potvrdzuje, že od obvineného XXXXX osobne  dňa 31. 05. 2013 prevzala sumu    1.602,65 Eur, ako zameškané výživné na svoju dcéru XXXXX, za obdobie od mesiaca máj 2010 až do súčasnej doby. Svedkyňa-poškodená sa dňa 31. 05. 2013 zúčastnila aj preštudovania vyšetrovacieho spisu v tejto trestnej veci, kde po oboznámení sa s vyšetrovacím spisom uviedla, že obvinený jej uhradil aj bežné výživné za mesiac máj 2013. V súčasnej dobe tak nemá voči nej žiadny dlh na výživnom.  	

	Podľa § 86 písm. a/ Trestného zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 ods. 1 písm. h/ Trestného poriadku,  prokurátor zastaví trestné stíhanie, ak zanikla trestnosť činu.

	Vzhľadom na to, že obvinený XXXXX  dodatočne uhradil dlh na výživnom, za obdobie od mesiaca máj 2010 až do súčasnej doby t.j. do mesiaca máj 2013, v plnej výške a  nepravidelné plnenie vyživovacej povinnosti nemalo trvalo nepriaznivé následky na výživu oprávnenej osoby rozhodla som tak, ako je uvedené vo výroku tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Andrea Banská
prokurátorka